Lav et referat af nedenstående tekst:

Tekst:
En familietragedie ramte onsdag aften Bindslev. Her blev en ni-årig pige dræbt, og pigens 27-årige mor blev efterfølgende sigtet for drabet. Kvinden var to dage forinden blevet  udskrevet fra Brønderslev Psykiatriske Sygehus, hvor hun var psykiatrisk patient. Den tragiske hændelse i Bindslev viser ifølge Enhedslisten, hvor presset det psykiatriske system er, og partiets sundheds- og psykiatriordfører, Peder Hvelplund, som er valgt i Nordjylland, mener, at der er behov for at sætte fokus på psykiatrien. - Det er en dybt tragisk episode for alle involverede. Psykiatrien har formentlig handlet lige efter bogen og udskrevet den for tiden mindst syge patient. Men det er et klart udtryk for at psykiatrien er underprioriteret. Både den regionale behandlingspsykiatri i forhold til sengepladser og den kommunale socialpsykiatri i forhold til ressourcer. Det er ulyksaligt, hvis det er tilfældet, at en psykotisk mor uforvarende kommer i den situation, at hun dræber sit eget barn. Især når hun har søgt hjælp. Det kan vi som samfund ikke acceptere, siger Peder Hvelplund. Peder Hvelplund har nu spurgt sundheds- og ældreminister Sophie Løhde (Venstre), om hun vil arbejde for at få etableret en ny national psykiatrihandlingsplan på baggrund af de hændelser, han mener underprioriteringen af psykiatriområdet har medført. - Psykiatrien har et enormt efterslæb, fordi der i årevis ikke har været afsat tilstrækkelige ressourcer. Det har betydet mangel på sengepladser, så mennesker med psykiske lidelser ikke har kunnet få tilstrækkelig hjælp. Blandt andet derfor har vi set en voldsom stigning i antallet af retspsykiatriske patienter, siger Peder Hvelplund.

Referat:
Det tragiske drab i Bindslev må føre til øget fokus på psykiatrien, mener Enhedslisten.